ভারতের বিহার রাজ্যের পাটনা শহরে অনুষ্ঠিত বোধিসত্ত্ব আন্তর্জাতিক চলচ্চিত্র উৎসবে পুরস্কৃত হয়েছে বাংলাদেশের তিন ছবি। উৎসবে আন্তর্জাতিক প্রতিযোগিতায় স্বল্পদৈর্ঘ্য বিভাগে তাসমিয়াহ আফরিন মৌ পরিচালিত ‘কবি স্বামীর মৃত্যুর পর আমার জবানবন্দি’ সিলভার বোধিসত্ত্ব অ্যাওয়ার্ড ও খন্দকার সুমন পরিচালিত স্বল্পদৈর্ঘ্য চলচ্চিত্র ‘পৌনঃপুনিক’ বোধিসত্ত্ব স্পেশাল জুরি মেনশন অ্যাওয়ার্ড এবং প্রামাণ্যচিত্র বিভাগে শবনম ফেরদৌসীর ‘জন্মসাথী’ বোধিসত্ত্ব স্পেশাল জুরি মেনশন অ্যাওয়ার্ড পেয়েছে। ১৬ থেকে ২৩ ফেব্রুয়ারি ভারতের বিহার রাজ্যের পাটনা শহরে অনুষ্ঠিত বোধিসত্ত্ব আন্তর্জাতিক চলচ্চিত্র উৎসবে বাংলাদেশ থেকে পুরস্কারপ্রাপ্ত তিনটি চলচ্চিত্র ছাড়াও পূর্ণদৈর্ঘ্য বিভাগে রুবাইয়াৎ হোসেনের ‘আন্ডার কনস্ট্রাকশন’ এবং এশিয়ান ভিসতা বিভাগে অং রাখাইন এর ‘মাই বাইসাইকেল’ মনোনয়ন পেয়েছিল। উৎসবে জুরি বোর্ড প্রধান ছিলেন ভারতের প্রখ্যাত চলচ্চিত্র পরিচালক ও প্রযোজক গোবিন্দ নিহালানী।